

**ประกาศนโยบายวิทยาลัยพยาบาลบรมราชชนนี ชลบุรี**

**เรื่อง จริยธรรม จรรยาบรรณครูพยาบาล**

**…………………………………………….**

ด้วยวิทยาลัยพยาบาลบรมราชชนนี ชลบุรี เป็นสถาบันการศึกษาทางการพยาบาลในสังกัดกระทรวงสาธารณสุข มีพันธกิจหลักในการผลิตบัณฑิตพยาบาลที่มีคุณภาพตามมาตรฐานวิชาชีพ ตอบสนองความต้องการของกระทรวงสาธารณสุขและสังคมไทย คณาจารย์ทุกคนของวิทยาลัยจึงต้องทำหน้าที่ของครูพยาบาล ตามหลักจริยธรรม จรรยาบรรณวิชาชีพครู และหลักจริยธรรม จรรยาบรรณวิชาชีพพยาบาล เพื่อให้คณาจารย์ทุกคนของวิทยาลัยมีแนวทางในการประพฤติปฏิบัติที่ถูกต้องเหมาะสมในทิศทางเดียวกัน จึงขอประกาศนโยบายจริยธรรม จรรยาบรรณครูพยาบาลของวิทยาลัยพยาบาลบรมราชชนนี ชลบุรี ดังนี้

๑. ครูพยาบาลพึงปฏิบัติตนตามแนวทางพระราชดำรัสของสมเด็จพระราชบิดาที่ว่า “ขอให้ถือประโยชน์ส่วนตนเป็นกิจที่สอง ประโยชน์ของเพื่อนมนุษย์เป็นกิจที่หนึ่ง”

๒. ครูพยาบาลพึงปฏิบัติตนเป็นพลเมืองที่ดีของสังคมตามระบอบประชาธิปไตยอันมีพระมหากษัตริย์เป็นประมุข อนุรักษ์ความเป็นไทย ให้ความร่วมมือกับสังคมในการสร้างสุขภาวะของบุคคล ครอบครัว และชุมชน

๓. ครูพยาบาลต้องปฏิบัติตนตามหลักจริยธรรม จรรยาบรรณวิชาชีพพยาบาล เป็นแบบอย่างที่ดีในการประกอบวิชาชีพการพยาบาลด้วยความรักและศรัทธาในวิชาชีพ และด้วยความเมตตา กรุณา เคารพในคุณค่าของชีวิต ความมีสุขภาพดีและความผาสุกของเพื่อนมนุษย์

๔. ครูพยาบาลต้องปฏิบัติตนตามหลักจริยธรรม จรรยาบรรณวิชาชีพครู ซึ่งประกอบด้วย

๔.๑ ครูพยาบาลต้องรักและเมตตาศิษย์ โดยให้การอบรม สั่งสอนให้ความรู้ ทักษะและนิสัยที่ดีงามแก่ศิษย์อย่างเต็มความสามารถ ด้วยความเอาใจใส่ช่วยเหลือ ส่งเสริมให้กำลังใจในการศึกษาเล่าเรียนแก่ศิษย์โดยเสมอหน้า

๔.๒ ครูพยาบาลต้องประพฤติ ปฏิบัติตนเป็นแบบอย่างที่ดีแก่ศิษย์ทั้งทางกาย วาจา และจิตใจ และไม่กระทำตนเป็นปฏิปักษ์ต่อความเจริญทางกาย สติปัญญา จิตใจอารมณ์ และสังคมของศิษย์


๔.๓ ครูพยาบาลต้องไม่แสวงหาผลประโยชน์อันเป็นอามิสสินจ้างจากศิษย์ในการปฏิบัติหน้าที่ตามปกติ และไม่ใช่ศิษย์กระทำการใดๆ อันเป็นการหาประโยชน์ให้แก่ตนโดยมิชอบ

๔.๔ ครูพยาบาลพึงพัฒนาตนเองทั้งในด้านวิชาการ วิชาชีพ ให้ทันต่อการเปลี่ยนแปลงของสังคม

๔.๕ ครูพยาบาลพึงรักและศรัทธาในความเป็นครูพยาบาลและเป็นสมาชิกที่ดีของวิทยาลัยและของวิชาชีพการพยาบาล

ประกาศนี้มีผลบังคับใช้ตั้งแต่บัดนี้เป็นต้นไป

ประกาศ ณ วันที่ ๒๒ กุมภาพันธ์ พ.ศ. ๒๕๖๓



(ดร.ศุกร์ใจ เจริญสุข)

ผู้อำนวยการวิทยาลัยพยาบาลบรมราชชนนี ชลบุรี